## FGV reprendrà el dissabte 9 de novembre el servici de totes les línies tramviàries de Metrovalencia després de la paralització provocada per la DANA

*** Una vegada completat el procés de proves, les línies 4, 6, 8 i 10 circularan des de primera hora i amb horari corresponent a un laborable no lectiu de dilluns a dissabte i de festiu per als diumenges
* La reobertura del tramvia és la primera fase d’un pla que preveu també la recuperació del servici de metro en un termini estimat d’un mes**

Ferrocarrils de la Generalitat Valenciana (FGV) començarà a prestar servici dissabte que ve 9 de novembre en les línies 4, 6, 8 i 10 de Metrovalencia, una vegada completades amb èxit les proves i confirmades totes este mateix matí.

Els tramvies tornaran a circular des de primera hora del dissabte en el seu horari habitual, després dels greus danys provocats per la DANA, en el conjunt d’instal·lacions de la xarxa de metro i tramvia de València i la seua àrea metropolitana.

Les proves han permés comprovar que els sistemes de seguretat, senyalització, comunicacions, subministrament, manteniment, peatge i atenció al client funcionen amb totals garanties, gestionats des dels llocs de comandament habilitats en els últims dies en tallers de Tarongers (línies 4, 6 i 8) i estació d’Alacant (línia 10).

Les quatre línies de tramvia circularan amb un horari corresponent a un servici laborable no lectiu de dilluns a dissabte i de festiu els diumenges, sense prestar l’horari nocturn. El servici previst inclou totes les parades, inclosa Fira, per a donar servici als veïns de Benimàmet, així com les situades a Paterna i Burjassot.

La reobertura del tramvia forma part d’un pla dissenyat de manera conjunta amb la Conselleria de Medi Ambient, Infraestructures i Territori, que es desenrotlla en tres fases i que comença amb les línies tramviàries.

Esta programació seguix amb la reobertura de les línies de metro, en un termini estimat d’un mes, deixant per a una última fase a més llarg termini la connexió amb els municipis de les comarques de l’Horta Sud i la Ribera, perquè són els trams més afectats pel temporal.

Els quantiosos danys patits en el conjunt de la xarxa de Metrovalencia se sumen als del Lloc de Comandament i tallers de València Sud que impedixen prestar servici, per la qual cosa FGV treballa en el condicionament d’un lloc de comandament alternatiu per a les línies de metro en els tallers de Machado.

Com a alternativa a la xarxa de Metrovalencia, la Generalitat ha habilitat 18 nous corredors d’autobús per a facilitar la connectivitat dels diferents barris i localitats pròximes a València i garantir la mobilitat dels ciutadans.

Els nous servicis habilitats per la Conselleria de Medi Ambient, Infraestructures i Territori en col·laboració amb l’Autoritat de Transport Metropolità de València s’ampliaran en els pròxims dies. Estes línies connecten amb València o punts de parada de l’EMT, Rodalia i les línies ja existents de Metrobús.

Fecha: 07/11/2024